รัฐบาลไทย-ข่าวทำเนียบรัฐบาล-งานวันครู ครั้งที่ 61
วันจันทร์ที่ 16 มกราคม 2560
งานวันครู ครั้งที่ 61
กระทรวงศึกษาธิการ จัดงานวันครู ครั้งที่ 61 พ.ศ.2560 ภายใต้ธีมของการจัดงานในปีนี้ว่า "พระผู้ทรงเป็นบูรพาจารย์แห่งแผ่นดิน"
เพื่อเทิดพระเกียรติพระบาทสมเด็จพระปรมินทรมหาภูมิพลอดุลยเดช และรําลึกถึงพระคุณบูรพาจารย์ ส่งเสริมยกย่องเชิดชูเกียรติและพัฒนาวิชาชีพครู โดยมี พล.อ.ประยุทธ์ จันทร์โอชา นายกรัฐมนตรี เป็นประธานเปิดงาน พร้อมมอบคําขวัญวันครูในปีนี้ "ชาติพัฒนา ด้วยครูดี มีคุณภาพ ศิษย์ซาบซึ้ง ในพระคุณครู"
กิจกรรมงานวันครูในส่วนกลางที่กระทรวงศึกษาธิการ
ในช่วงเช้านพ.ธีระเกียรติ เจริญเศรษฐศิลป์ รมว.ศึกษาธิการพร้อมด้วยผู้บริหารและข้าราชการ ร่วมพิธีทําบุญตักบาตรและถวายข้าวสารพระสงฆ์ จากนั้น รมว.ศึกษาธิการ ได้เป็นประธานพิธีบําเพ็ญกุศลอุทิศให้แก่ครูผู้วายชนม์ และพิธีบูชาบูรพาจารย์ ณ หอประชุมคุรุสภา โดยนายชัยยศ อิ่มสุวรรณ์ รองปลัดกระทรวงศึกษาธิการ อ่านโองการอัญเชิญบูรพาจารย์ และนายกล้าศักดิ์ จิตต์สงวน ตัวแทนข้าราชการครู กล่าวนําปฏิญาณตนของครูและบุคลากรทางการศึกษา
จากนั้น นายกรัฐมนตรี เป็นประธานพิธีการงานวันครู ครั้งที่ 61 พ.ศ. 2560 ณ หอประชุมคุรุสภาโดยวางพวงมาลัยสักการะปฐมบูรพาจารย์ แล้วร่วมพิธีคารวะครูอาวุโสที่เคยสอนนายกรัฐมนตรี จํานวน 2 ท่าน คือ พล.ต.หญิง ศรีสมร ทังสุบุตร สอนวิชาภาษาอังกฤษชั้นปีที่ 5 และ พล.ต.หญิง อรพินท์ เพชรพลอย สอนวิชาประวัติศาสตร์ยุโรป ชั้นปีที่ 3 และวิชาประวัติศาสตร์เอเชียตะวันออกไกล ชั้นปีที่ 4 โรงเรียนนายร้อยพระจุลจอมเกล้า
ต่อมา ได้เป็นประธานมอบรางวัลผู้มีคุณูปการต่อการศึกษาของชาติ จํานวน 6 ราย คือ 1) สมเด็จพระพุทธโฆษาจารย์ (ประยุทธ์ ปยุตโต) 2) ท่านผู้หญิงบุตรี วีระไวทยะ 3) นายพะนอม แก้วกําเนิด 4) นายถนอม อินทรกําเนิด 5) นายวิวัฒน์ ศัลยกําธร 6) มูลนิธิอายิโนะโมะโต๊ะ รวมทั้งผู้ประกอบวิชาชีพทางการศึกษา รับรางวัลคุรุสภา จํานวน 27 ราย
รมว.ศึกษาธิการ ได้กล่าวรายงานถึงการจัดงานวันครูในปีนี้ โดยมีวัตถุประสงค์ 5 ประการ คือ
เพื่อเทิดพระเกียรติพระบาทสมเด็จพระปรมินทรมหาภูมิพลอดุลยเดช ในฐานะที่พระองค์ทรงเป็น"พระผู้ทรงเป็นบูรพาจารย์แห่งแผ่นดิน"
เพื่อระลึกถึงพระคุณบูรพาจารย์
เพื่อยกย่องเชิดชูเกียรติ และประกาศเกียรติคุณผู้มีคุณูปการต่อการศึกษาของชาติ และผู้ประกอบวิชาชีพทางการศึกษา
เพื่อส่งเสริมสามัคคีธรรม ความร่วมมือ และความเข้าใจอันดี ระหว่างผู้ประกอบการวิชาชีพทางการศึกษากับประชาชนในการพัฒนาการศึกษา
เพื่อธํารงไว้ซึ่งขนบธรรมเนียมประเพณี และวัฒนธรรมอันดีงามของชาติ
การจัดงานวันครูในปีนี้ กําหนดหัวข้อแก่นสาระ (Theme)คือ "พระผู้ทรงเป็นบูรพาจารย์แห่งแผ่นดิน"เพื่อน้อมรําลึกในพระมหากรุณาธิคุณ และเทิดพระเกียรติพระบาทสมเด็จพระปรมินทรมหาภูมิพลอดุลยเดช โดยจัดงานพร้อมกันทั่วประเทศ ทั้งส่วนกลางที่หอประชุมคุรุสภา และส่วนภูมิภาคจัดที่สํานักงานศึกษาธิการจังหวัด สํานักงานเขตพื้นที่การศึกษา หรืออื่น ๆ ตามความเหมาะสม
นอกจากกิจกรรมต่าง ๆ ในวันครู ที่ได้ร่วมกันปฏิบัติเป็นประเพณีสืบต่อกันมาแล้ว ในปีนี้กระทรวงศึกษาธิการขอให้สถานศึกษาจัดกิจกรรมสัปดาห์วันครู ระหว่างวันที่ 11-17 มกราคม 2560 เพื่อให้ครู นักเรียน ครูภูมิปัญญา และชุมชน ร่วมมือกันทํากิจกรรมสาธารณประโยชน์ กิจกรรมจิตอาสา กิจกรรมครูเยี่ยมบ้านเด็ก การเยี่ยมเยือนครู และกําหนด "หนึ่งคําขวัญ หนึ่งสถานศึกษา" (One Slogan One School) ที่สอดคล้องเหมาะสมกับบริบทของสถานศึกษา รวมทั้งจัดชุมนุมครู เพื่อให้ครูทุกคนได้มีโอกาสกล่าวคําปฏิญาณตน แสดงถึงการให้คํามั่นในการประกอบวิชาชีพ และการรับผิดชอบต่อเยาวชน และการศึกษาของชาติอีกด้วย
โอกาสนี้ นายกรัฐมนตรีได้กล่าวปราศรัยเนื่องในวันครู ครั้งที่ 61 ประจําปี พ.ศ. 2560ตอนหนึ่งว่า วันที่ 16 มกราคมของทุก ๆ ปีเป็นวันครู ซึ่งครูและเด็กต้องปรับตัวเข้าหากันตลอดเวลา เพราะครูเป็นผู้ให้ความรู้ เปรียบเสมือนพ่อแม่คนที่สองในการถ่ายทอดอบรมให้ความรู้ทางวิชาการ ให้ศิษย์เป็นคนดีของสังคม เพราะทุกวันนี้พ่อแม่ไม่ค่อยมีเวลาให้ลูก ซึ่งครูนอกจากให้ความรู้แล้ว ต้องชี้ทางที่ดีให้กับลูกศิษย์ด้วย หากไม่มีครู การศึกษาของประเทศคงเดินหน้าได้ไม่ทันประเทศอื่น ๆ เพราะโลกมีการเปลี่ยนแปลง
พระบาทสมเด็จพระเจ้าอยู่หัวในรัชกาลที่ 9 ทรงเคยตรัสไว้ว่า ประเทศต้องพัฒนาแบบตะวันตกและตะวันออกให้สมดุลกับทรัพยากรธรรมชาติที่มีอยู่ พัฒนาด้วยหลักการเศรษฐกิจพอเพียง ขณะที่สมเด็จพระเจ้าอยู่หัว รัชกาลที่ 10 ทรงให้ความสําคัญเรื่องการศึกษา และการต่อยอด รวมถึงน้อมนําพระราชดํารัสรัชกาลที่ 9 มาปรับใช้
วันนี้ต้องก้าวผ่านความขัดแย้งทั้งเรื่องของประชาธิปไตย และการแบ่งสีซึ่งรัฐบาลไม่ได้มุ่งหวังที่จะทําร้ายใคร แต่ต้องการให้ทุกฝ่ายเคารพกฎหมาย เพราะกฎหมายกับเรื่องสิทธิมนุษยชนเป็นเส้นแบ่งเส้นเดียวกัน ขอให้ลองคิดดูว่า ถ้าเรามีประชาธิปไตยแบบตะวันตก แต่ควรจะมีประชาธิปไตยแบบตะวันออกที่มีความเอื้อเฟื้อเผื่อแผ่ด้วยหรือไม่ พร้อมกับเน้นให้เด็กมุ่งหวังผลประโยชน์ของชาติมาก่อน
พร้อมฝากให้ครูดึงศักยภาพของเด็ก คนในชุมชนออกมาให้ได้มากที่สุดทุกคนต้องเป็นครู ผลิตคนให้ตรงกับความต้องการของประเทศ วันนี้ต้องเปลี่ยนทั้งหมด แต่จะต้องไม่ลืมประวัติศาสตร์ และต้องทําเพื่ออนาคตควบคู่กันไป ต้องช่วยกันทําให้ครูในระบบการศึกษามีประสิทธิภาพมากที่สุด ครูก็ต้องเป็นนักเรียนไปด้วย ค้นคว้าหาข้อมูลอยู่ตลอดเวลา เพราะเด็กสมัยนี้สมาธิสั้น จึงต้องบ่มเพาะลูกหลาน ไม่ใช่แค่ความรู้ แต่ต้องมีคุณธรรม เพราะเมื่อทุกคนมีคุณธรรม องค์กรจะมีจริยธรรมตามมา
ทั้งนี้ รัฐบาลมีความพร้อมในการดูแลและสนับสนุนครูให้มีเกียรติและศักดิ์ศรี รวมไปถึงปัญหาหนี้สินของครูซึ่งวันนี้รวมหนี้ครู หนี้ทหารกว่ามีมากกว่าแสนล้านบาท หนี้ครูมากกว่าจีดีพีของประเทศ ซึ่งเกิดจากความแตกต่างในโลกเสรี ซึ่งตนพยายามทําให้เท่ากันด้วยกฎหมาย แต่ขอให้เห็นใจรัฐบาลที่ต้องดูแลคนทั้งประเทศ ไม่ใช่เพียงแต่ครูเท่านั้น และขอให้ทุกคนร่วมมือแก้ปัญหากับรัฐบาล เช่น เรื่องน้ําท่วม ขออย่าสร้างสิ่งกีดขวางทางน้ําไหลไม่ให้ประเทศเสียหาย
ในตอนท้ายนายกรัฐมนตรี กล่าวว่า ขอเป็นตัวแทนเด็กนักเรียนทุกคนกล่าวขอบคุณครู และขอให้ครูช่วยกันหาวิธีทําอย่างไรให้เด็กตั้งใจเรียน ไม่ง่วงนอน ขอให้อดทน อดกลั้นช่วยกันสร้างเด็กนักเรียนทุกช่วงวัยให้มีความคิดพื้นฐานเดียวกัน รู้จักเหตุและผล พร้อมฝากข้อคิดให้กับครูด้วยว่า ต้องสร้างกิจกรรมปฏิรูปให้กับเด็กและสังคม พัฒนาตนเองเพื่อให้เกิดประโยชน์ต่อประเทศชาติ และพัฒนากระบวนการคิดให้เกิดประโยชน์ต่อสังคมด้วย
ในช่วงบ่ายได้มีพิธีคารวะครู ของรัฐมนตรีและผู้บริหารองค์กรหลัก ดังนี้
นพ.ธีระเกียรติ เจริญเศรษฐศิลป์ รมว.ศึกษาธิการร่วมพิธีคารวะคุณครูอรุณี นาคทัตครูสอนวิชาคณิตศาสตร์ ระดับชั้นมัธยมศึกษา โรงเรียนวัดสุทธิวราราม
พล.อ.สุรเชษฐ์ ชัยวงศ์ รมช.ศึกษาธิการคารวะพล.อ.อุดม โพพี
นายชัยพฤกษ์ เสรีรักษ์ ปลัดกระทรวงศึกษาธิการคารวะคุณครูบุญชอบ แสนพล
นายสุภัทร จําปาทอง เลขาธิการคณะกรรมการการอุดมศึกษาคารวะรศ.กุลธร เลื่อนฉวี
นายสุเทพ ชิตยวงษ์เลขาธิการคณะกรรมการการอาชีวศึกษาคารวะนายจิระชัย แววพหูสูต
จากนั้นรมว.ศึกษาธิการ ได้มอบรางวัลยกย่องเชิดชูเกียรติระดับประเทศ ประจําปี 2559 ได้แก่ ครูภาษาไทยดีเด่น, ครูภาษาฝรั่งเศสดีเด่น, รางวัลหนึ่งโรงเรียน หนึ่งนวัตกรรม, รางวัลผลงานวิจัยของคุรุสภา,รางวัลคุรุคุณธรรม และรางวัลข้อเขียนความประทับใจที่ศิษย์มีต่อครู